《不调归东川别业》
唐代·李颀

寸禄言可取，托身将见遗。惭无匹夫志，悔与名山辞。

绂冕谢知己，林园多后时。葛巾方濯足，蔬食但垂帷。

十室对河岸，渔樵祗在兹。青郊香杜若，白水映茅茨。

昼景彻云树，夕阴澄古逵。渚花独开晚，田鹤静飞迟。

且复乐生事，前贤为我师。清歌聊鼓楫，永日望佳期。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。